ระดมความคิดผู้บริหารและบุคลากรในสังกัด วางฉากทัศน์อนาคตกระทรวงสาธารณสุข
นายแพทย์โอภาส การย์กวินพงศ์ ปลัดกระทรวงสาธารณสุข กล่าวในการเปิดประชุมเชิงปฏิบัติการเพื่อทบทวนฉากทัศน์ภาพอนาคตของกระทรวงสาธารณสุข ให้ผู้บริหารและบุคลากรได้แลกเปลี่ยนเรียนรู้และร่วมกันทำข้อเสนอภาพอนาคตของกระทรวงสาธารณสุข ในระยะ 3 ปี ระหว่างปี 2567-2569 ว่า ตามมติคณะรัฐมนตรี เมื่อวันที่ 18 ตุลาคม 2565 ได้อนุมัติให้กำหนดตำแหน่งรองปลัดกระทรวงสาธารณสุขเพิ่มอีก 1 ตำแหน่ง เพื่อรับผิดชอบบริหารและกำกับดูแลงานในภารกิจที่เพิ่มขึ้น ในการขับเคลื่อนเป้าหมายตามยุทธศาสตร์ นโยบายและแผนระดับชาติ รวมถึงภารกิจที่ต้องเร่งดำเนินการตามกฎหมาย และกำหนดให้กระทรวงสาธารณสุข จัดทำข้อเสนอการปฏิรูปองค์กรทั้งด้านบทบาท ภารกิจและโครงสร้าง ระบบและวิธีการทำงานที่นำเทคโนโลยีดิจิทัลมาเพิ่มประสิทธิภาพการรักษาและบริการ รวมทั้งกลไกการบริหารงาน และด้านบุคลากร เพื่อเสนอต่อสำนักงานคณะกรรมการพัฒนาระบบราชการ (ก.พ.ร.) ภายใน 1 ปี นับจากคณะรัฐมนตรีมีมติ อย่างไรก็ตาม เพื่อให้การจัดทำข้อเสนอการปฏิรูปองค์กรมีประสิทธิภาพ เหมาะสมกับบริบทและสถานการณ์ที่เปลี่ยนแปลงไป อาทิ การปฏิรูประบบสุขภาพ ปฏิรูปเขตสุขภาพ ถ่ายโอนโรงพยาบาลส่งเสริมสุขภาพตำบลให้กับองค์กรปกครองส่วนท้องถิ่น และทบทวนการดำเนินงานปรับลดภารกิจที่ไม่จำเป็น จึงจัดประชุมเชิงปฏิบัติการนี้ขึ้นเพื่อทบทวนฉากทัศน์ภาพอนาคตของกระทรวงสาธารณสุข โดยมีรองปลัดกระทรวงสาธารณสุข ผู้ตรวจราชการกระทรวงสาธารณสุข ผู้บริหาร กรมวิชาการ และบุคลากรที่เกี่ยวข้อง 90 คน เข้าร่วมประชุมทบทวนจัดทำฉากทัศน์ฯ ตามกลุ่มภารกิจ ประกอบด้วย ด้านบริหาร ด้านพัฒนาการแพทย์ ด้านพัฒนาการสาธารณสุข ด้านสนับสนุนงานบริการสุขภาพ และด้านนักบริหาร โดยคำนึงถึงประโยชน์สูงสุดของประชาชนเป็นสำคัญ